text: Eleonora de Fonseca Pimentel
  
  publiceret: 2023-02-17 17:24:47+01:00
  Eleonora de Fonseca Pimentel var en af Europas første kvindelige journalister.
  Hendes forældre var fra Portugal, men hun blev født i Rom og levede i Napoli, hvor hun fungerede som digter, patriot, journalist og intellektuel i skriftlig kontakt med bl.a. Voltaire og Metastasio. Hun tilsluttede sig den franske revolutions idégrundlag og blev arresteret i 1798.
  Under franskmændenes indtog blev hun befriet og var chefredaktør og reelt eneste skribent på den napolitanske republiks officielle avis, Monitore napoletano, og forsøgte at få lokalbefolkningen med sig. Det mislykkedes, og hun blev henrettet ved hængning i 1799.
  Hendes historie fortælles i romanen Il resto di niente af Enzo Striano. Titlen betyder "resten af ingenting" og angiver Fonseca Pimentels bevidsthed om at være for langt forud for sin tid. Hendes digtning holder ikke i dag, men hun fremstår som en sjældent selvstændig og modig kvindeskikkelse, og hendes indlæg i Monitore napoletano er af stor historisk interesse.